„Толерантни и добри в света на различията”

На 16 ноември в ОДЗ №2 "Знаме на мира" стартира Седмицата на толерантността. Нейното отбелязване е още по-важно във връзка с трагичните събития в Париж, които за пореден път показват как познаването на различието и споделянето на общи ценности може да помогне за намаляването на подобни актове на насилие и омраза.  
През тази седмица педагогическите екипи инициираха серия мероприятия под мотото „Толерантни и добри в света на различията” - игрови и обучаващи ситуации, включващи беседи, обсъждане, решаване на казуси, ролеви игри, презентация „Приятелство и толерантност”, мултимедийни филми, запознаващи децата с живота на техни връстници в различни краища на света, срещи с деца със специални образователни потребности и възрастни инвалиди, на родителите бе поднесена информация, свързана с необходимостта и механизмите на възпитаване на толерантност в семейството.

В група „Морски звездички” всички вече знаят принципите на толерантността. Децата разказваха, пяха и танцуваха в приказната „Вечер на толерантността” пред своите родители. Специален поздрав към всички присъстващи бе отправен от Деспина Маринова, председател на дружеството на инвалидите в град Балчик.

В група „Дъга” инициативите преминаха под надслов "Дъга на толерантността". Децата откриха нов приятел- Турхан от VI клас на ОУ "Св. Св. Кирил и Методий", който представи своята презентация "Правила на приятелството". Всеки слайд бе обсъден: трябва ли да помагаме на приятел в нужда, да се стремим да направим другия щастлив, да разкриваме чувствата си, както и колко е нужно да пазим приятелството с честност, разбиране и доброта.

В последния ден от Седмицата на толерантността и в навечерието на Денят на християнското семейство в група "Дъга" деца и възрастни за пореден път се поздравиха със светлия празник и си пожелаха да съхранят желанието и умението да живеем заедно в мир и хармония. И никога да не забравяме, че ако искаме да отгледаме толерантни деца, първо ние, възрастните, трябва да бъдем такива.

Ст. учител Светлана Лазарова